奉同鄰幾詠雪
作者：劉敞
朝代：宋

paragraphs: 侵旦滿城雪，從天萬里風。
陰沈朝日變，慘澹宿雲同。
徑渡湖沙遠，羣飛海上空。
崩騰兼上下，眩晃失西東。
帝所銀爲闕，河濱貝作宫。
瑤林高不極，璧水闊無窮。
巨麗神仙境，精微造化工。
霏花争爛漫，噴霧極溟濛。
埽灑埃塵豁，苞含物象充。
牛衣愁病客，鶴髪思衰翁。
侵冒貂餘黑，憑凌火似紅。
厲威深刻轢，正色坦昭融。
妒舞多珍鷺，迷羣有斷鴻。
陽微怯頻復，陰老恣驕雄。
蔀屋貧奢等，輝窗晝夜通。
歲華驚朔易，故老識年豐。
占賦慚賓右，聞歌慕郢中。
閉門徒自喜，乘興力難崇。